b'\n_START_ARTICLE_\nOsteodermas\n_START_PARAGRAPH_\nOsteodermas (lot. osteoderm; angl. osteoderm), antriniai odos sukaul\xc4\x97jimai \xe2\x80\x93 kai kuri\xc5\xb3 stuburini\xc5\xb3 gyv\xc5\xabn\xc5\xb3 odos mezoderminiame sluoksnyje susidar\xc4\x99 kauliniai dariniai, paprastai nedideli\xc5\xb3 plok\xc5\xa1teli\xc5\xb3 pavidalo._NEWLINE_Odos kauliniai dariniai stuburini\xc5\xb3 evoliucijoje susidar\xc4\x97 ne vien\xc4\x85 kart\xc4\x85 ir nepriklausomai skirtingose tetrapod\xc5\xb3 grup\xc4\x97se, jie n\xc4\x97ra \xc5\xbeuv\xc5\xb3 kaulini\xc5\xb3 \xc5\xbevyn\xc5\xb3 homologai._NEWLINE_Osteodermai b\xc5\xabdingi daugeliui \xc5\xa1iuolaikini\xc5\xb3 ir i\xc5\xa1mirusi\xc5\xb3 ropli\xc5\xb3 grupi\xc5\xb3. Juos tur\xc4\x97jo arba dabar turi daugelis dinozaur\xc5\xb3 (ypa\xc4\x8d ankilozaur\xc5\xb3 ir stegozaur\xc5\xb3), primityvi\xc5\xb3 archozaur\xc5\xb3, plakodont\xc5\xb3, parejazaur\xc5\xb3, krokodil\xc5\xb3, kai kurie drie\xc5\xbeai (scinkai, Cordylidae, gluodenai, nuodadan\xc4\x8diai). I\xc5\xa1 \xc5\xa1iuolaikini\xc5\xb3 ropli\xc5\xb3 labai gerai i\xc5\xa1vystytus osteodermus turi krokodilai. J\xc5\xb3 osteodermai b\xc5\xabna po raginiais skydeliais. Galvos osteodermai gali suaugti su kaukol\xc4\x97s kaulais. V\xc4\x97\xc5\xbeli\xc5\xb3 \xc5\xa1arvuose osteodermai sudaro periferines (peripherale), nuchalines (nuchale) ir pigalines (pygale) karapakso kaulines plok\xc5\xa1teles._NEWLINE_\xc5\xbdinduoliams osteodermai neb\xc5\xabdingi, bet kai kurie j\xc5\xb3 turi, pvz., \xc5\xa1iuolaikiniai (\xc5\xa1arvuo\xc4\x8diai) ir i\xc5\xa1mir\xc4\x99 (gliptodontai ir ant\xc5\xbeeminiai tinginiai) nepilnadan\xc4\x8diai. Koriumo (dermos) surag\xc4\x97jusiems dariniams priskiriami ir prie kaukol\xc4\x97s kaul\xc5\xb3 priaugantys ossa cornua,kurie sudaro porakanopi\xc5\xb3 rag\xc5\xb3 kaulinius pamatus. Dykaragiuose ir \xc5\xbeirafiniuose \xc5\xa1ie kaulai nuolatiniai. Elnini\xc5\xb3 ossa cornua kei\xc4\x8diami, jie kasmet nukrenta, nes osteoklastai suardo j\xc5\xb3 pamatus. Nukritusi\xc5\xb3 rag\xc5\xb3 tvirtinimo vietas apauga oda, o v\xc4\x97liau po oda ima formuotis nauji kaulai._NEWLINE_Odos raginiai dariniai pirmiausia atlieka apsaugin\xc4\x99 funkcij\xc4\x85. \xc5\xa0iuolaikini\xc5\xb3 krokodil\xc5\xb3 osteodermai turi tank\xc5\xb3 kraujagysli\xc5\xb3 tinkl\xc4\x85, tod\xc4\x97l veikia ne tik kaip \xc5\xa1arvas, bet ir kaip termoreguliacijos organas.'